b'\n_START_ARTICLE_\nKapuzinerberg\n_START_PARAGRAPH_\nKapuzinerberg er et bjerg i byen Salzburg i \xc3\x98strig. Bjerget ligger p\xc3\xa5 den \xc3\xb8stlige side af Salzach. Bjergets h\xc3\xb8jeste punkt er 640 moh._NEWLINE_P\xc3\xa5 Kapuzinerberg findes et kapucinerkloster, som er bygget 1599-1605 af et ombygget beskyttelsesanl\xc3\xa6g fra Middelalderen. Klosteret blev opf\xc3\xb8rt af Wolf Dietrich von Raitenau som reaktion mod reformationen. Klosterkirken blev indviet i 1602._NEWLINE_P\xc3\xa5 vejen fra Salzburg by op til klosteret har kapucinermunke opf\xc3\xb8rt 13 sm\xc3\xa5 kapeller, som er opf\xc3\xb8rt mellem 1736 og 1744. Der er endvidere opf\xc3\xb8rt et mindesm\xc3\xa6rke for Wolfgang Amadeus Mozart, ligesom huset Paschingerschl\xc3\xb6ssl, som forfatteren Stefan Zweig k\xc3\xb8bte i 1917, ligger overfor klosteret. Rundt p\xc3\xa5 bjerget er opf\xc3\xb8rt flere bastioner og murv\xc3\xa6rn, der er et levn fra tredive\xc3\xa5rskrigen._NEWLINE_Under nationalsocialismens tid blev munkene fordrevet fra klosteret, og nazisterne \xc3\xb8nskede at opf\xc3\xb8re b\xc3\xa5de et stadion og et festspilhus p\xc3\xa5 stedet og begyndte nedrivning af klosteret. Krigens slutning satte dog en ende p\xc3\xa5 forhavendet og munkene kunne efter 2. verdenskrig vende tilbage til klosteret._NEWLINE_Pave Johannes Paul 2. boede i klosteret under sit bes\xc3\xb8g i Salzburg i 1988._NEWLINE_Bjerget er med sin skovareal et vigtigt rekreativt areal midt i Salzburg by.'